Ο διαβήτης είναι μια χρόνια πάθηση που επηρεάζει εκατομμύρια ανθρώπους σε ολόκληρο τον κόσμο, η οποία μπορεί να οδηγήσει σε σοβαρές επιπλοκές και να επηρεάσει την ποιότητα ζωής των ασθενών. Οι διαβητολόγοι διαδραματίζουν σημαντικό ρόλο στη βοήθεια των ασθενών και των οικογενειών τους σε ότι αφορά την κατανόηση, τη διαχείριση και την αντιμετώπιση του διαβήτη.  Οι στρατηγικές επικοινωνίας και εκπαίδευσης των ασθενών και της οικογένειάς τους που χρησιμοποιεί ένας διαβητολόγος είναι οι ακόλουθες:  Βασική ενημέρωση: Ενημέρωση για τα βασικά στοιχεία του διαβήτη. Ο διαβητολόγος ενημερώνει τον ασθενή και την οικογένειά του για το τι είναι ο διαβήτης, πώς επηρεάζει το ανθρώπινο σώμα, ποιοι είναι οι τύποι του και ποια είναι τα συμπτώματα και οι επιπλοκές του.  Αυτοφροντίδα: Ο διαβητολόγος εξηγεί στον ασθενή και την οικογένειά του το πόσο σημαντική είναι η συνεχόμενη παρακολούθηση των επιπέδων της γλυκόζης του αίματος, ο σωστός τρόπος λήψης των φαρμάκων, η υγιεινή διατροφή και η διαχείριση του άγχους.  Αποτελεσματική επικοινωνία: Ο διαβητολόγος θα πρέπει να ακούει ουσιαστικά τις ανησυχίες του ασθενή του και να απαντά σε όλες του τις απορίες, να θέτει ανοιχτού τύπου ερωτήσεις, να δίνει ανατροφοδότηση και να προσαρμόζεται στις ανάγκες και τις ικανότητες του ασθενή και της οικογένειάς του. Για παράδειγμα, κάποιες οικογένειες που γνωρίζουν από τεχνολογία, μπορούν να επικοινωνούν με τον γιατρό τους διαδικτυακά ή μέσω συγκεκριμένων εφαρμογών, ενώ άλλες που δεν έχουν τις κατάλληλες γνώσεις, μπορούν να επικοινωνούν μόνο τηλεφωνικά. Ο διαβητολόγος θα πρέπει να προσαρμόζεται σε αυτές τις ιδιαιτερότητες για να μπορεί να δίνει σωστή ανατροφοδότηση.  Συνεργασία με την ομάδα φροντίδας: Η συνεργασία του διαβητολόγου με την ομάδα των επαγγελματιών που ασχολούνται με την φροντίδα ενός διαβητικού ασθενή είναι πολύ σημαντική για την αποτελεσματικότερη διαχείριση της ασθένειας. Η ομάδα φροντίδας μπορεί να περιλαμβάνει γιατρούς άλλων ειδικοτήτων για τη διαχείριση των επιπλοκών, νοσηλευτές, διαιτολόγους, ειδικούς σε θέματα του τρόπου ζωής κ.α.  Προώθηση της πρόληψης: Ο διαβητολόγος θα πρέπει να παρέχει συνεχώς ανατροφοδότηση για την πρόληψη των επιπλοκών στο διαβητικό άτομο και στρατηγικές πρόληψης του διαβήτη στα υπόλοιπα μη διαβητικά μέλη της οικογένειας. Αυτό συνεπάγεται τη γνώση των παραγόντων που αυξάνουν τον κίνδυνο εμφάνισης διαβήτη, τη γνώση των συμπτωμάτων του διαβήτη και τη διενέργεια προληπτικών εξετάσεων. Συνεπάγεται επίσης την εκπαίδευση των ατόμων για αλλαγές στον τρόπο ζωής τους, που μπορούν να αποτρέψουν ή να καθυστερήσουν την εμφάνιση ή την επιδείνωση του διαβήτη, όπως η διακοπή του καπνίσματος, η απώλεια βάρους και η διακοπή κατανάλωσης αλκοόλ.  Παροχή υποστήριξης: Δεδομένου ότι ο διαβήτης είναι μια χρόνια ασθένεια, που έχει αρκετούς περιορισμούς στη διατροφή και αποτελεί πρόκληση για την καθημερινότητα του ασθενούς και ειδικά των νέων με διαβήτη τύπου Ι, ο διαβητολόγος καλείται να παρέχει συναισθηματική και πρακτική υποστήριξη στον ασθενή και την οικογένειά του. Ο διαβήτης είναι μια αγχωτική κατάσταση που μπορεί να επηρεάσει συναισθηματικά τον ασθενή και τις σχέσεις του με άλλους ανθρώπους, καθώς πολλοί ασθενείς αποφεύγουν συναντήσεις, συνεστιάσεις ή τραπέζια για να μην παρασυρθούν διατροφικά. Ο διαβητολόγος μπορεί να προτείνει στον ασθενή  τη συμμετοχή του σε διαδικτυακές ομάδες ατόμων με διαβήτη ή μπορεί να τον παραπέμψει σε ψυχολόγο για συμβουλευτική και συναισθηματική υποστήριξη.